Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2021/C 430/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 27 artiklassa tarkoitetulla tavalla (1).

TEKNISEN ASIAKIRJAN TÄRKEIMMÄT TIEDOT

”PREGLER”/”OSTTIROLER PREGLER”

EU-nro: PGI-AT-02512 – 7. kesäkuuta 2019

1. Nimi

”Pregler”/”Osttiroler Pregler”

2. Tislatun alkoholijuoman luokka

Hedelmistä tislattu väkevä alkoholijuoma (asetuksen (EY) N:o 110/2008 luokka 9)

3. Tislatun alkoholijuoman kuvaus

Fysikaaliset, kemialliset ja/tai aistinvaraiset ominaisuudet

Pregler-/Osttiroler Pregler -tuotetta valmistetaan käyttämällä ja tislaamalla ainoastaan Lienzin hallintoalueesta muodostuvalla, rajatulla maantieteellisellä alueella sijaitsevissa tislaamoissa joko alueen omenoista ja päärynöistä tai – yksittäistapauksissa – myös luumuista, joiden myös on oltava peräisin kyseiseltä maantieteelliseltä alueelta. Monivivahteisen aromin aikaansaamiseksi käytetään erilaisia omena- ja päärynälajikkeita.

Omenapitoisuus on hallitseva; päärynäpitoisuus on vähintään 25 prosenttia.

Jos luumuja lisätään omenoiden ja päärynöiden, joita on edellä mainitussa suhteessa, lisäksi, niiden osuus alkoholiksi muunnettuna saa olla enintään 25 prosenttia, ja tuottajan on pystyttävä osoittamaan, että se on perinteisesti sisällyttänyt luumuja reseptiinsä yhtäjaksoisesti vähintään 20 vuoden ajan ja että asiaan liittyviä erityisiä merkintäsääntöjä on noudatettu.

— ellaisenaan juotavien väkevien alkoholijuomien todellinen alkoholipitoisuus: vähintään 40 tilavuusprosenttia

— Makeutusaineet maun pyöristämiseksi: korkeintaan 4 grammaa sokeria inverttisokerina ilmaistuna litrassa lopputuotetta

— Etyylikarbamaatti: korkeintaan 1 milligramma litrassa Pregler-/Osttiroler Pregler -tuotetta, jonka valmistamiseen on käytetty myös luumuja

— Haihtuvat ainesosat: vähintään 280 grammaa hehtolitrassa puhdasta alkoholia

— Etyyliasetaatti: korkeintaan 350 grammaa hehtolitrassa puhdasta alkoholia

— Kirkkaus: kirkas

— Väri: väritön

— Tuoksu/maku: kypsille Itä-Tirolin omenoille ja päärynöille luonteenomainen, hyväntuoksuinen kukkainen bukee ja täyteläinen hedelmäinen maku, jotka molemmat ovat helposti tunnistettavissa; päärynän maku ei saa koskaan olla hallitseva. Siinä erityistapauksessa, että tuotteeseen sisällytetään luumuja: siemenhedelmille ominainen, tasapainoinen aromaattinen tuoksu ja täyteläinen hedelmäinen maku, luonteenomaiset, hyvin sulautuneet luumun vivahteet ja hento, ei koskaan hallitseva kiven häivähdys.

— Elintarvikelisäaineet: ei ole.

Erityisominaisuudet (verrattuna saman luokan tislattuihin alkoholijuomiin)

Pregler-/Osttiroler Pregler -tuotteen, jonka alkoholipitoisuus on 40 tilavuusprosenttia, vähimmäisalkoholipitoisuus on korkeampi kuin tavanomaisten hedelmistä tislattujen väkevien alkoholijuomien, ja tuotteen maun pyöristämiseen käytettävän sokerin pitoisuus, joka on korkeintaan 4 grammaa sokeria litrassa, on erittäin alhainen.

Pregler-/Osttiroler Pregler -tuotteen, joka on valmistettu pelkästään omenoista ja päärynöistä, tuoksussa on tuore, hedelmäinen omenankuoren aromi ja hienostuneita siementen/siemenkodan vivahteita. Hennon hedelmäiset ja mehukkaat omenahillon aromit ja hyvin sulautuneet, banaania muistuttavat päärynän vivahteet sekä häivähdykset kuivatusta päärynästä, päärynämehusta ja päärynähillosta pyöristävät tuoksussa olevia aromeja.

Kun tuotteeseen sisällytetään luumuja, hieman pähkinäinen, mantelimainen aromi tulee täydellisesti esiin taustalta.

Pregler-/Osttiroler Pregler -tuotteen maku on tyypillisesti mieto, pyöreä ja tasapainoinen sekä pitkään säilyvä. Koska valmistukseen käytetään useita eri hedelmälajikkeita, tuote on tiheä ja monivivahteinen. Omenan aromeja, niiden hedelmäistä tuoreutta ja hienostuneita kuoren vivahteita tukevat kypsän päärynän makeat aromit ja banaaninkaltaiset häivähdykset hedelmien estereistä.

Lisäksi siinä erityistapauksessa, että tuotteeseen sisällytetään luumuja, lopputuotteessa voidaan havaita suklaan ja kanelin vivahteita, jotka antavat sille hienostunutta kirpeyttä.

Pregler-/Osttiroler Pregler -tuotetta ei koskaan kypsytetä puutynnyreissä, eikä varastointisäiliöissä käytetä puulastuja tai puuhaketta.

4. Maantieteellinen alue

Pregler-/Osttiroler Pregler -tuotetta valmistetaan ainoastaan Lienzin hallintoalueesta (Itä-Tiroli) muodostuvalla rajatulla maantieteellisellä alueella sijaitsevissa tislaamoissa.

Alueeseen kuuluvat seuraavat kunnat: Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach ja Virgen.

5. Tislatun alkoholijuoman valmistusmenetelmä

Käyminen ja tislaus

Pregler-/Osttiroler Pregler -tuotteen ensimmäisessä valmistusvaiheessa pilkotaan tai murskataan omenat ja päärynät – ja myös mahdolliset luumut –, jotka on vastikään kerätty yksinomaan rajatulta maantieteelliseltä alueelta.

Valmistuksessa käytetään vain kypsiä, terveitä ja puhtaita hedelmiä. Kaikki pilkotut tai murskatut hedelmät (mäski) asetetaan säiliöön tai tynnyriin (maserointi). Luumuista poistetaan yleensä kivet.

Toinen vaihe on mäskin käyminen, ja tässä yhteydessä lisätään yleensä puhtaita hiivoja. Geenimuunneltuja hiivoja ei käytetä. Käymisen, joka tapahtuu valvotussa lämpötilassa ja vakiintunutta menetelmää noudattaen, aikana hedelmien sokeri muuttuu alkoholiksi ja hiilidioksidiksi. Käymisprosessi kestää yleensä keskimäärin 2–6 viikkoa. Kun käyminen on saatu päätökseen, käynyttä mäskiä, jonka alkoholipitoisuus on 4–8 tilavuusprosenttia, säilytetään siihen saakka, kun siinä on havaittavissa hedelmille tyypillinen ja toivottu luonteenomainen aromi. Jos mäski sisältää tuotteeseen sisällytettyjen luumujen kiviä, niitä ei siirretä tislauslaitteeseen.

Kolmas vaihe on käyneen mäskin tislaus yksinkertaisessa tislauslaitteistossa tai tislauslaitteistossa, jossa on deflegmaattori. Jatkuva tislaus ei sovi yhteen perinteisten valmistusmenetelmien kanssa, eikä sitä käytetä. Tislauslaitteiston tyypistä (tislauspannu väkevöintiastioilla varustettuna tai ilman niitä) riippuen mäski tislataan yhteen tai kahteen kertaan alle 86-tilavuusprosenttiseksi. Nykyisin käytetään entistä enemmän kuparisia, väkevöintiastioilla varustettuja tislauspannuja siten, että mäski tislataan vain yhteen kertaan, jolloin säästyy energiaa ja myös hedelmien aromit säilyvät paremmin.

Tasapainoisen, harmonisen koostumuksen aikaansaamiseksi tislausta seuraava neljäs valmistusvaihe muodostuu säilyttämisestä ainakin neljän viikon ajan sopivissa neutraaleissa säiliöissä (lasisäiliöt, ruostumattomasta teräksestä valmistetut säiliöt jne.). Kypsyttämistä puutynnyreissä, kuten tammesta tai mulperipuusta valmistetuissa tynnyreissä, ei tapahdu, eikä varastointisäiliöissä käytetä puulastuja tai puuhaketta.

Säilytyksen jälkeen viides, viimeinen valmistusvaihe on viimeistelyprosessi, johon kuuluvat seuraavat vaiheet:

— (harkinnanvarainen) erilaisten tisleiden, joiden on täytettävä edellä mainittu vaatimus, sekoittaminen,

— korkean alkoholipitoisuuden omaavien tisleiden laimentaminen juomavahvuuteen puhtaalla juomavedellä,

— pullottaminen tai dekantoiminen muihin sopiviin myyntisäiliöihin, sekä

— merkitseminen ja pakkaaminen.

Pregler-/Osttiroler Pregler -tuotteeseen ei lisätä elintarvikelisäaineita.

Maun pyöristämiseksi litraan lopputuotetta voidaan lisätä korkeintaan neljä grammaa sokeria inverttisokerina ilmaistuna.

Tisleiden laimentaminen juomavahvuuteen, pullottaminen, merkitseminen ja pakkaaminen voidaan tehdä myös maantieteellisen alueen ulkopuolella.

6. Yhteys maantieteelliseen ympäristöön tai alkuperään

Yhteyden kannalta merkitykselliset yksityiskohtaiset tiedot maantieteellisestä alueesta tai alkuperästä

Maatilatislaamoista peräisin olevan Pregler-/Osttiroler Pregler -tuotteen raaka-aineet ovat olleet aina käsin kerättyjä omenoita ja päärynöitä, jotka ovat peräisin maantieteellisen alueen maatilojen kaupallisilta hedelmätarhoilta, niityillä sijaitsevilta hedelmätarhoilta tai yksittäisistä puista. Se, että perinteinen, maatiloilta peräisin oleva ”Pregler” on ollut aina hedelmistä tislattu väkevä alkoholijuoma, jota on valmistettu ainoastaan siemenhedelmistä, perustuu historiallisesti verolainsäädäntöön, jonka mukaisesti yksinomaan siemenhedelmistä valmistettuja väkeviä alkoholijuomia on verotettu aina lievemmin kuin kivihedelmistä kokonaan tai osittain valmistettuja väkeviä alkoholijuomia.

Yksittäistapauksissa on kuitenkin olemassa myös perinne sellaisten kaupallisten tislaajien keskuudessa, jotka ovat tunnettuja siitä, että ne ovat lisänneet tuotteisiinsa omenien ja päärynöiden ohella tietyn osuuden luumuja, jotta niiden tuotteet erottuvat muista tuotteista, poikkeamatta kuitenkaan liikaa alueellisen erikoistuotteen tyypillisestä luonteesta.

Historiallisesti hedelmänviljelyä on harjoitettu Lienzin alueella hyvin pitkään. Jo vuonna 1558 Lienzistä peräisin olevien hedelmien erityispiirteitä korostettiin runossa ”Der fürstlichen Grafschaft Tyrol Landtreim” (Tirolin kreivikunnan riimiruno), jonka Lienzin kaupungissa syntynyt Rösch von Geroldshausen on kirjoittanut. Nykyäänkin tyypilliset (itä)tirolilaiset sukunimet ovat peräisin omenia koskevista muinaisyläsaksalaisista tai romaanisten kielten sanoista.

Lienzin alueella harjoitetaan hedelmänviljelyä viileällä, kostealla vyöhykkeellä, joka ulottuu 900 metrin korkeuteen merenpinnasta, ja karulla, kostealla vyöhykkeellä kyseisen korkeuden yläpuolella. Alueen ilmastoon vaikuttaa erityisesti Alpeilla esiintyvä föhntuuli. Alpeilla esiintyvä föhntuuli työntää Lienzin laaksossa lämmintä ilmaa kauas ympärillä oleviin sivujokien laaksoihin ja muodostaa ainutlaatuisen mikroilmaston Dolomiittien pohjoisreunalle. Föhntuulesta aiheutuvat korkeat lämpötilat ja alhainen kosteus tarjoavat hedelmille yhdessä puhtaan ilman ja kuivan tuulen kanssa – vuorotellen niiden ajanjaksojen kanssa, joina föhntuuli ei puhalla – ainutlaatuiset olosuhteet, joissa hedelmille ominaiset aromit ja maut voivat kehittyä erityisen voimakkaasti. Nämä ilmasto-olosuhteet yhdessä maaperän koostumuksen kanssa – joka vaihtelee lietemaasta, jonka kalkkipitoisuus on korkea, ja moreeniaineksesta ruskomaahan – ovat tehneet hedelmänviljelystä Lienzin alueella aina erityislaatuista ja antaneet erityisesti siemenhedelmille hyvin ”tyypillisen ominaislaadun”.

Pregler-nimen erityisyys perustuu murresanaan ”pregeln”, joka on yleisessä käytössä vain paikallisesti Itä-Tirolin maantieteellisellä alueella.

Sana ”pregeln”, ”prägeln” tai ”brägeln” tarkoittaa paistamista, keittämistä tai hauduttamista; se oli yleinen snapsien jalostamista koskeva termi. Nykyäänkin sana ”pregeln” on yleisessä käytössä Itä-Tirolissa erittäin yleisenä snapsien tislausta koskevana terminä. Aiemmin Itä-Tirolin maatilatuotannosta peräisin olevat, omenoista ja päärynöistä valmistetut väkevät alkoholijuomat tunnettiin yleisesti nimellä ”Pregler”.

Vuonna 1991 Lienzin alueen 20 snapsien tislaajaa perusti itätirolilaisten Pregler-tuotetta valmistavien viljelijöiden yhdistyksen, jonka toimipaikka on Dölsachissa, Pregler-tuotteen laadun ylläpitämiseksi ja parantamiseksi sekä tuotetta koskevien perinteiden säilyttämiseksi tulevaisuudessa.

Kyseisten perinteiden perusteella sen jälkeen, kun ”Pregler” oli ensin merkitty Itävallan elintarvikerekisteriin vuonna 1998, tuote sisällytettiin rekisterin neljännen laitoksen B 23 lukuun kansallisesti merkittävänä suojattuna maantieteellisenä merkintänä 24 päivänä heinäkuuta 2012 asetuksella BMG-75210/0006-II/B/13/2012. Siitä lähtien ”Pregler”/”Osttiroler Pregler” on nauttinut erityistä suojaa kansallisella tasolla.

Lienzin hallintoalueen sijainnin, joka on erityisen houkutteleva matkailun ja siihen liittyvien kauppasuhteiden kannalta, ansiosta ”Pregler”/”Osttiroler Pregler” on nykyään tuote, joka tunnetaan ja jota arvostetaan myös Itävallan rajojen ulkopuolella ja joka liittyy – muutenkin kuin kielellisesti – läheisesti alueeseen ja siellä toimiviin tislaajiin.

Pregler-/Osttiroler Pregler -tuotteen nykyisestä suosiosta ja hyvästä maineesta kertovat kerta toisensa jälkeen palkinnot, joita se saa tapahtumissa ja joihin kuuluvat kulta vuoden 2016 International Wine & Spirit Competition -kilpailussa (Cranleigh, Yhdistynyt kuningaskunta), useita palkintoja eri maatilojen tislaajien Pregler-/Osttiroler Pregler -tuotteille vuoden 2018 Tirolin osavaltion snapsikilpailussa, kulta kuudennessa vuotuisessa Berlin Spirits Competition -kilpailussa ja hopea vuoden 2019 Destillata-kilpailussa. Se, miten läheisesti tämän erityisen hedelmistä tislatun väkevän alkoholijuoman maine liittyy nimeen ”Pregler”/”Osttiroler Pregler”, ilmenee useista sekä kansallisissa että kansainvälisissä lehdissä (Tiroler Tageszeitung, Kleine Zeitung, Osttiroler Bote, Bezirksblätter Osttirol, viikkolehti Die Zeit, Zeitmagazin nro 49, 1 joulukuuta 1995) julkaistuista artikkeleista, näissä lehdissä olevista viittauksista tuotteeseen ja erikoistuneista artikkeleista (Besseres Obst [Parempia hedelmiä]). Erään kulttuurialoitteen yhteydessä järjestettiin jopa tapahtuma, Pregler G’schichten, jossa käsiteltiin aihetta ”Pregler”: osa alueellista identiteettiä ja itätirolilaista kulttuuria.

Tislatun alkoholijuoman erityisominaisuudet, jotka johtuvat maantieteellisestä alueesta

Lienzin alueen maantieteellisesti rajatun laakson, jonka päivä- ja yölämpötilojen erot ovat erityisen suuret omenoiden ja päärynöiden kypsymiskauden aikana, alueellisen ilmaston, maaperän vaikutuksen ja yli sadan vuoden pituisen viljelyperinteen seurauksena yksinomaan kyseiseltä alueelta peräisin oleville siemenhedelmille (omenat ja päärynät) tyypillinen ominaislaatu vaikuttaa merkittävästi Pregler-/Osttiroler Pregler -tuotteen erityisiin ominaisuuksiin ja antaa tuotteille niiden erittäin täyteläisen luonteenomaisen aromin, joka on ominainen kyseisille hedelmille sekä vakuuttavan tiheä ja monivivahteinen käytettyjen hedelmälajikkeiden ansiosta.

7. Euroopan unionin tai kansalliset/alueelliset säännökset

Oikeusperusta: EU:n tislattuja alkoholijuomia koskeva lainsäädäntö; EU:n elintarvikkeiden pakkausmerkintöjä koskeva horisontaalinen lainsäädäntö

Vaatimuksen/vaatimusten kuvaus: Hedelmistä tislattujen väkevien alkoholijuomien yleiset laatuvaatimukset

8. Hakija

Nimi: Liittovaltion sosiaaliturva-, terveys-, hoito- ja kuluttajansuoja-asioista vastaava ministeri; Oikeudellinen asema: Liittovaltion ministeriö, joka on osa liittohallitusta

Osoite: Radetzkystraße 2, 1030 Wien, Itävalta

Sähköpostiosoite: post@sozialministerium.at, ixb13@sozialministerium.at

P. +43 1 71100 0

9. Täydennys maantieteelliseen merkintään

–

10. Erityiset merkintäsäännöt

Sen merkitseminen, että tuotteeseen on sisällytetty luumuja

Jotta kuluttajat saavat täydelliset tiedot, se, että tuotteeseen on sisällytetty luumuja, on merkittävä selvästi joko kuvallisesti tai sanallisesti pääasialliseen nähtävissä olevaan kenttään (etuetikettiin).

Tuottajan nimen mainitseminen

Tuotteen valmistaneen tislaamon tai tuottajan nimen mainitseminen on pakollista.

Unionin tunnus

Asetuksen (EY) N:o 1898/2006 liitteessä V olevaa rekisteröityä maantieteellistä merkintää koskevaa unionin tunnusta voidaan käyttää komission täytäntöönpanoasetuksen (EU) N:o 716/2013 22 artiklan mukaisesti.

(1) EYVL L 130, 17.5.2019, s. 1.